C 294/40

P9_TA(2020)0035

Nezakonita trgovina kućnim ljubimcima u EU-u

Rezolucija Europskog parlamenta od 12. veljače 2020. o zaštiti unutarnjeg tržišta EU-a i prava potrošača od negativnih posljedica nezakonite trgovine kućnim ljubimcima (2019/2814(RSP))

(2021/C 294/06)

Europski parlament,

— uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (1),

— uzimajući u obzir članak 13. Ugovora o funkcioniranju Europske unije (UFEU) u kojem se navodi da u oblikovanju i provedbi politika EU-a Europska unija i njezine države članice, budući da su životinje čuvstvena bića, punu pažnju posvećuju zahtjevima za njihovu dobrobit,

— uzimajući u obzir članak 114. UFEU-a o uspostavi i funkcioniranju jedinstvenog tržišta i članak 169. UFEU-a o mjerama zaštite potrošača,

— uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja („Zakon o zdravlju životinja”) (2) te delegirane i provedbene ovlasti dodijeljene Komisiji,

— uzimajući u obzir Uredbu (EU) br. 576/2013 Europskog parlamenta i Vijeća od 12. lipnja 2013. o nekomercijalnom premještanju kućnih ljubimaca i o stavljanju izvan snage Uredbe (EZ) br. 998/2003 (3) i Provedbenu uredbu Komisije (EU) br. 577/2013 od 28. lipnja 2013. o obrascu identifikacijskih dokumenata za nekomercijalno premještanje pasa, mačaka i pitomih vretica, o sastavljanju popisa državnih područja i trećih zemalja i o zahtjevima koji se odnose na format, izgled i jezik izjava kojima se potvrđuje sukladnost s određenim uvjetima predviđenim u Uredbi (EU) br. 576/2013 Europskog parlamenta i Vijeća (4),

— uzimajući u obzir svoju Rezoluciju od 25. veljače 2016. o uvođenju kompatibilnih sustava za registraciju kućnih ljubimaca u državama članicama (5),

— uzimajući u obzir studiju o dobrobiti pasa i mačaka koje se koristi u komercijalne aktivnosti, koju je financirala Komisija (SANCO 2013/12364) i koja je provedena na temelju izjave Komisije priložene Uredbi (EU) br. 576/2013 (6),

— uzimajući u obzir ishod koordiniranog plana kontrole EU-a u pogledu internetske prodaje pasa i mačaka (7),

— uzimajući u obzir pitanja o zaštiti unutarnjeg tržišta EU-a i prava potrošača od negativnih posljedica nezakonite trgovine kućnim ljubimcima koja su upućena Komisiji i Vijeću (O-000011/2020 – B9-0004/2020 i O-000010/2020 – B9-0003/2020),

— uzimajući u obzir članak 136. stavak 5. i članak 132. stavak 2. Poslovnika,

— uzimajući u obzir Prijedlog rezolucije Odbora za okoliš, javno zdravlje i sigurnost hrane,

A. budući da su nevladine organizacije, kaznenopravne službe, nadležna tijela i veterinari iznijeli dokaze prema kojima se među državama članicama nezakonito trguje sve većim brojem kućnih ljubimaca, za što su često odgovorne mreže organiziranog kriminala, i to izbjegavanjem kontrola, falsificiranjem dokumenata i sveprisutnim kršenjem Uredbe (EU) br. 576/2013, koja je namijenjena nekomercijalnom premještanju kućnih ljubimaca, dok bi se njihov prijevoz trebao odvijati u skladu s Direktivom Vijeća 92/65/EEZ;

B. budući da se procjenjuje da uključeni dionici, među kojima su i nezakoniti uzgajivači, nezakonitom trgovinom kućnim ljubimcima u EU-u mogu ostvariti vrlo veliku dobit, što nepovoljno utječe na profitabilnost zakonitog uzgajivačkog sektora;

C. budući da brojni internetski oglasi za prodaju životinja potječu iz nezakonitih izvora;

D. budući da na razini EU-a ne postoje zajednička pravila o uzgoju kućnih ljubimaca i da su zakonodavne razlike među državama članicama u uzgajivačkim standardima u području dobrobiti životinja dovele i do znatnih razlika u cijenama kućnih ljubimaca koji se prodaju na unutarnjem tržištu, što iskorištavaju nezakoniti trgovci;

E. budući da se u velikim uzgajalištima za masovni uzgoj sa životinjama ne postupa na način koji bi odgovarao njihovim potrebama, što dovodi do ozbiljnih i trajnih posljedica za njihovo zdravlje, dobrobit i bihevioralni razvoj;

F. budući da nezakoniti trgovci i prodavači najčešće prolaze potpuno nekažnjeno jer su svjesni da većina potrošača koji kupe kućnog ljubimca u lošem zdravstvenom stanju neće poduzeti nikakve pravne radnje;

G. budući da se nezakoniti uzgoj mačaka i pasa često odvija u strašnim uvjetima te da se nastoji da troškovi budu što niži; budući da se nezakonito uzgojene životinje koje se tek okote često prerano odvajaju od majki, da ih se izolira i da lako obolijevaju, pate od stresa, pothranjenosti i dehidracije te da su izložene povišenom riziku od hipotermije dok ih se podvrgava dugim putovanjima preko cijelog EU-a u skučenim i nehigijenskim uvjetima bez hrane, vode ili klimatizacije te bez stanki; budući da štenad i mačići u odredišne zemlje često dolaze neodbijeni od sise i bez osnovnih socijalnih vještina;

H. budući da su, unatoč poboljšanjima, i dalje prisutni veliki problemi u pogledu putovnica za kućne ljubimce, kao što su provjera dobi za pojedinačne životinje i mogućnost promjene putovnica; budući da je u toj nezakonitoj praksi registriran velik broj krivotvorenih putovnica za kućne ljubimce i da su veterinari često u dosluhu s trgovcima životinjama, zbog čega je teže provesti provjere i istrage (8);

I. budući da su nezakonito uzgojeni kućni ljubimci vrlo često samo djelomično cijepljeni ili uopće nisu cijepljeni ili općenito nisu propisno liječeni u slučaju bolesti; budući da su s nezakonitom trgovinom kućnim ljubimcima povezani različiti zoonotski rizici, uključujući prenošenje bjesnoće iz endemskih područja Europe u države u kojima nema bjesnoće, kao i nametnika kao što je Echinococcus multilocularis, koji se lako prenosi i teško kontrolira (9);

J. budući da će Zakon o zdravlju životinja, koji će stupiti na snagu 21. travnja 2021., omogućiti veću transparentnost internetske trgovine mačkama i psima te da će se njime poboljšati zdravlje i dobrobit životinja; budući da Zakon o zdravlju životinja strogo obvezuje sve prodavače, uzgajivače, prijevoznike i sabirne centre da registriraju svoje objekte kod odgovarajućeg nacionalnog nadležnog tijela;

K. budući da, osim što šteti dobrobiti životinja, nezakonita trgovina kućnim ljubimcima negativno utječe i na zaštitu potrošača, neometano funkcioniranje unutarnjeg tržišta EU-a zbog nepoštenog tržišnog natjecanja te na javne financije zbog gubitka prihoda od poreza;

L. budući da se trenutačno u EU-u kućni ljubimci vrlo često kupuju preko internetskih malih oglasa, a tek nešto rjeđe preko društvenih medija (10); budući da je zaštita prava potrošača koji kućne ljubimce kupe preko internetskih oglasa slaba, bilo na nacionalnoj razini bilo na razini EU-a; budući da se velik broj nezakonito uzgojenih kućnih ljubimaca prodaje na tržištima država članica ili izravno iz automobila duž unutarnjih granica EU-a;

M. budući da 65 % ispitanika u istraživanju Flash Eurobarometra o nezakonitom internetskom sadržaju smatra da internet nije siguran za korisnike te da se njih 90 % slaže s time da bi pružatelji usluga na internetu odmah trebali ukloniti sadržaj koji su javna tijela ili tijela kaznenopravnog progona označila kao nezakonit; budući da je 60 % internetskih korisnika izjavilo da najmanje jednom tjedno koriste neku od internetskih društvenih mreža, većina ih barem povremeno koristi i internetska tržišta, a njih 30 % ta tržišta koriste najmanje jednom tjedno; budući da je 69 % internetskih korisnika u EU-u izjavilo da kupuje na internetu te da se taj broj svake godine povećava, između ostalog i kada je riječ o životinjama (11);

N. budući da su mnogi građani i dalje izrazito zabrinuti zbog toga što se životinje, uključujući one iz uzgoja, zlostavljaju, drže i prodaju kako bi postale kućni ljubimci u kućanstvima, životinje za razonodu, sport i rad, kao što su hrtovi i „galgosi” (španjolski hrtovi), te lutalice; budući da (bolja) identifikacija i registracija kućnih ljubimaca mogu koristiti u borbi protiv zlostavljanja životinja i u promicanju odgovornog vlasništva kućnih ljubimaca; budući da su identifikacija i registracija ključne sastavnice humanog upravljanja pitanjem životinja lutalica bez njihova ubijanja kao i postupnog smanjenja broja životinja lutalica;

O. budući da je više od 70 % novih bolesti koje su se tijekom posljednjih nekoliko desetljeća pojavile među ljudima životinjskog podrijetla te da su životinje koje se obično drže kao kućni ljubimci prenositelji 41 zoonoze, među kojima je i bjesnoća (12);

P. budući da se kućni ljubimci koji pripadaju vrstama navedenima u dijelu A Priloga I. Uredbi (EU) br. 576/2013 ne smiju premještati iz jedne države članice u drugu, osim ako su označeni ugrađenim transponderima; budući da usklađena obvezna identifikacija mačaka i pasa koji ostaju unutar nacionalnih granica i ne premještaju se u druge države članice nije obvezna; budući da se velik broj mačaka i pasa u državama članicama ne identificira ni ne registrira;

Q. budući da se u koordiniranom planu kontrole EU-a u pogledu internetske prodaje pasa i mačaka navodi da u 42 % kontroliranih oglasa postoji nedosljednost između statusa trgovaca i njihovih aktivnosti (13);

R. budući da neke internetske stranice s malim oglasima počinju na dobrovoljnoj bazi primjenjivati stroža pravila za provjeru identiteta internetskih prodavača i poboljšanje dobrobiti životinja;

S. budući da je većina država članica već uvela neku vrstu zahtjeva za identifikaciju i registraciju mačaka i pasa; budući da zahtjevi za identifikaciju mačaka, pasa i pitomih vretica nisu usklađeni, što rezultira zloupotrebom nacionalnih kodova, korištenjem dupliciranih i netočnih kodova te nizom drugih problema (14); budući da većina baza podataka s registracijskim podacima nije međusobno povezana, što ograničava sljedivost u EU-u;

1. ističe da nezakonita trgovina psima i mačkama ne samo da ima katastrofalne posljedice za dobrobit životinja, već predstavlja i rizike za javno zdravlje i zaštitu potrošača;

Identifikacija i registracija mačaka i pasa

2. naglašava da je ključan i nužan prvi korak u borbi protiv nezakonite trgovine kućnim ljubimcima uspostaviti usklađen sustav za identifikaciju i registraciju mačaka i pasa na razini EU-a te da su registracija i identifikacija ključni uvjeti za nadzor, provođenje i sljedivost;

3. smatra da je za jamčenje učinkovite sljedivosti kućnih ljubimaca od ključne važnosti da im se kod veterinara ugradi mikročip te da ih se upiše u nacionalnu bazu podataka za identifikaciju i registraciju životinja; smatra da je neophodno da baze podataka za identifikaciju i registraciju životinja sadrže registracijske brojeve svih osoba koje su imale neku ulogu u životu životinje, uključujući uzgajivače, prodavače, veterinare, prijevoznike i vlasnike;

4. apelira na Komisiju da u potpunosti iskoristi svoje delegirane ovlasti u skladu s člankom 109. stavkom 2. i člankom 118. Zakona o zdravlju životinja i iznese prijedlog za uvođenje detaljnih i usklađenih sustava za sredstva i metode identifikacije i registracije mačaka i pasa na razini EU-a te da utvrdi minimalni prag informacija koje su nužne za identifikaciju pojedinačnih životinja i donese pravila za razmjenu elektroničkih podataka među bazama podataka u državama članicama, koje bi se do kraja ovog zakonodavnog razdoblja trebale međusobno povezati;

5. poziva na jasno povezivanje putovnice EU-a za kućne ljubimce i njihova označivanja ugradnjom mikročipa kako bi se osiguralo da podrijetlo kućnih ljubimaca bude poznato čak i ako se zamijeni njihova putovnica;

6. poziva države članice da donesu politike čiji je cilj uvesti automatsko označivanje i registriranje svih mačaka i pasa kao dio borbe protiv zlostavljanja životinja;

7. ističe da informacije prikupljene u cilju identifikacije kućnih ljubimaca moraju sadržavati i osobne podatke te da bi trebale biti zaštićene u potpunosti u skladu s pravilima EU-a o privatnosti i zaštiti podataka; smatra da se ti osobni podaci ne bi smjeli koristiti u komercijalne svrhe;

Akcijski plan EU-a za rješavanje problema nezakonite trgovine kućnim ljubimcima

8. poziva Komisiju da izradi međusektorski akcijski plan EU-a za rješavanje problema nezakonite trgovine kućnim ljubimcima u Uniji; smatra da bi se u okviru tog akcijskog plana trebala uzeti u obzir stajališta Europskog parlamenta, država članica i relevantnih dionika te da bi se njime trebala jasno definirati odgovornost svih dionika i donositelja odluka, uključujući države članice, Komisiju, granična, carinska i veterinarska tijela, veterinare i organizacije civilnog društva;

9. preporučuje da Komisija u izradu akcijskog plana uključi svoje različite glavne uprave koje se bave pitanjima dobrobiti životinja, javnog zdravlja, zaštite potrošača, unutarnjeg tržišta i nezakonitog trgovanja;

10. smatra da je na razini EU-a potrebno donijeti ujednačenu definiciju velikih komercijalnih uzgajališta, poznatih kao štanceraji štenadi ( puppy mills ), kako bi se pokušao riješiti problem nezakonite trgovine kućnim ljubimcima; poziva Komisiju i države članice da poduzmu mjere za zabranu uzgojnih i marketinških praksi koje štete zdravlju, dobrobiti i bihevioralnom razvoju kućnih ljubimaca;

11. smatra da je nužno bolje informirati građane o trgovini kućnim ljubimcima i mogućim rizicima povezanima s kupovinom životinja na internetu ili nepoštovanjem pravnih postupaka;

12. poziva Komisiju da u okviru svojeg Digitalnog programa poboljša zaštitu potrošača koji kupuju kućne ljubimce preko internetskih oglasa;

13. podupire isključivanje trgovine živim životinjama između trgovca i potrošača iz područja primjene predstojeće direktive o ugovorima o prodaji robe na internetu i drugoj prodaji robe na daljinu;

Kontrole i bolja provedba zakonodavstva EU-a

14. poziva države članice da, kako bi se učinkovito suzbila nezakonita trgovina kućnim ljubimcima, poboljšaju provedbu zakona i primjenjuju strože kazne, koje trebaju biti učinkovite, razmjerne i odvraćajuće, kada je riječ o gospodarskim subjektima, veterinarima i nacionalnim nadležnim tijelima koji se nalaze u zemljama podrijetla, tranzitnim i odredišnim zemljama, a izdaju krivotvorene putovnice za kućne ljubimce;

15. poziva države članice da u skladu s Uredbom (EZ) 2017/625 ( 15 ) primjenjuju novčane kazne koje će nadmašiti korist koju pokušavaju ostvariti gospodarski subjekti koji oglašavaju životinje na internetu kako bi ostvarili financijsku korist kršeći zakonodavstvo EU-a i nacionalno zakonodavstvo, uključujući uzgajivače i prodavače;

16. poziva Komisiju i države članice da osmisle strategije za regulaciju i samoregulaciju internetskih oglasa za kućne ljubimce kako bi se spriječilo obmanjujuće oglašavanje i bolje kontrolirala internetska prodaja mačaka i pasa;

17. poziva Komisiju da u pogledu internetskih platformi uvede obvezne zahtjeve u skladu s kojima će morati provoditi minimalne provjere identiteta korisnika koji oglašavaju prodaju kućnih ljubimaca na internetu; ističe da sva eventualna preispitivanja relevantnog zakonodavnog okvira moraju rezultirati boljom zaštitom potrošača i životinja;

18. poziva Upravu za revizije i analize u području zdravlja i hrane (Europska komisija – Glavna uprava za zdravlje i sigurnost hrane) da u programe inspekcije uvede kontrole kako bi se provjerilo poštuju li države članice Uredbu (EU) br. 576/2013;

19. poziva Komisiju da predloži zajedničke standarde za uzgoj mačaka i pasa i njihovo stavljanje na tržište, koji bi se trebali uvesti diljem EU-a kako bi se izbjegle nepoštene poslovne prakse i zlouporaba pri prodaji tih kućnih ljubimaca, čime bi se stalo na kraj postojećim problemima sa zdravljem i dobrobiti životinja iz uzgoja te bi se uspostavili jednaki uvjeti za gospodarske subjekte;

20. poziva države članice da zajamče da su na snazi detaljna pravila kontrole uzgajivača kućnih ljubimaca i da veterinari provode odgovarajući nadzor;

21. smatra da bi države članice trebalo potaknuti na osnivanje obveznog registra odobrenih uzgajivača i prodavatelja kućnih ljubimaca kojemu mogu pristupiti nadležna tijela u državama članicama;

22. poziva države članice da, uz granične kontrole propisane Uredbom (EZ) br. 338/97, uvedu unutardržavni nadzor pridržavanja propisa u sklopu kojeg bi se provodile redovne provjere trgovaca i nositelja dozvola, kao što su trgovine kućnim ljubimcima, uzgajivači, istraživački centri i rasadnici ( 16 )

23. vjeruje da bi se u EU-u trebala uskladiti i učestalost inspekcija te da bi se one trebale provoditi u suradnji s carinom, policijom i veterinarskim službama država članica;

24. poziva nadležna tijela država članica da se u slučaju nepoštovanja Uredbe (EU) br. 576/2013 strogo pridržavaju postupaka koji su utvrđeni u njoj te da osiguraju da se svi zaplijenjeni kućni ljubimci ponovno udome; nadalje, poziva države članice da na odgovarajući način podupiru skloništa za životinje;

25. pozdravlja rezultate ostvarene u okviru platforme EU-a za dobrobit životinja i podskupine za dobrovoljnu inicijativu za zdravlje i dobrobit kućnih ljubimaca kojima se trguje; poziva na uključivanje Europskog parlamenta i na uravnoteženu zastupljenost civilnog društva, nadležnih tijela, poduzeća i znanstvenika u budućem radu u vezi s dobrobiti životinja na razini EU-a te traži da se osigura dostatna razina resursa kako bi se zajamčio optimalan napredak;

Suradnja, komunikacija i osposobljavanje

26. poziva Komisiju i države članice da iskoriste i obznane rezultate podskupine za dobrovoljnu inicijativu za zdravlje i dobrobit kućnih ljubimaca kojima se trguje u okviru platforme EU-a za dobrobit životinja te da donesu mjere za rješavanje problema nezakonite trgovine kućnim ljubimcima u okviru predstojećeg zakonodavnog i nezakonodavnog rada do 2024.; smatra da u tom kontekstu postoji hitna potreba za aktivnom suradnjom i razmjenom najboljih praksi među svim državama članicama;

27. poziva države članice da sustavno izvješćuju druge relevantne države članice kada podnose tužbu protiv nezakonitog trgovca psima i mačkama čije bi aktivnosti mogle utjecati na te države članice;

28. zagovara međuagencijsku suradnju radi suzbijanja nezakonite trgovine kućnim ljubimcima i ublažavanja povezanog zoonotskog rizika, uključujući razvoj obavještajnog sustava za bilježenje i razmjenu podataka o nezakonitoj trgovini komercijalnim pošiljkama životinja i sustava upozoravanja kako bi se alarmiralo u slučaju otkrivenih nepravilnosti;

29. poziva Komisiju da predloži mjere za bolju opremljenost carinskih i veterinarskih tijela za otkrivanje krijumčara kućnih ljubimaca, među ostalim upotrebu tehnologije i prilagođenu obuku;

30. poziva Komisiju i države članice da se nadovežu na preporuke koordiniranog plana kontrole EU-a u pogledu internetske prodaje pasa i mačaka i uspostave partnerstva između nadležnih tijela, baza podataka, internetskih stranica i organizacija za dobrobit životinja te da definiraju precizne mjere protiv obmanjujućeg oglašavanja i nezakonite trgovine psima i mačkama na internetu;

31. uviđa važnu ulogu udruga za zaštitu životinja i nevladinih organizacija u borbi protiv nezakonite trgovine kućnim ljubimcima; nadalje, poziva države članice da za centre za spašavanje životinja i udruge/nevladine organizacije za zaštitu životinja osiguraju dostatnu financijsku te drugu materijalnu i nematerijalnu potporu;

32. poziva države članice da, radi suzbijanja nezakonite trgovine kućnim ljubimcima na internetu, dodijele dostatna sredstva za primjenu obveze registracije za operatore svih objekata za uzgoj i držanje životinja ili trgovinu njima, kako je propisano Zakonom o zdravlju životinja;

33. smatra da bi se trebalo učiniti više kako bi se podigla razina svijesti među potencijalnim kupcima i gospodarskim subjektima, uključujući pružatelje usluga na internetu, u pogledu nezakonite prodaje kućnih ljubimaca te s njima povezanih niskih standarda dobrobiti životinja;

34. naglašava činjenicu da već postoje neke nacionalne i u nekim slučajevima regionalne baze podataka s identifikacijskim informacijama o kućnim ljubimcima; smatra da bi se one trebale koristiti kao kompatibilni i interoperabilni sustavi koji su međusobno povezani kako bi se omogućila sljedivost diljem EU-a;

35. naglašava da bi se države članice trebale pobrinuti za to da je osoblje koje radi na granicama adekvatno osposobljeno kada je riječ o procedurama i pravilima koji se primjenjuju na uvoz kućnih ljubimaca iz trećih zemalja koje su na popisu i onih koje to nisu te da provodi ta pravila;

36. poziva države članice da organiziraju više kampanja za podizanje razine svijesti kako bi potaknule na usvajanje iz pouzdanih skloništa za životinje umjesto kupnje kućnih ljubimaca i kako bi građane informirale o negativnim učincima nezakonite trgovine kućnim ljubimcima i o važnosti kupnje samo onih kućnih ljubimaca koji su uzgojeni, držani i prodani na odgovoran način i uz odgovarajuću brigu za njihovu dobrobit;

o

o o

37. nalaže svojem predsjedniku da ovu Rezoluciju proslijedi Vijeću i Komisiji.

(1) SL L 268, 14.9.1992., str. 54.

(2) SL L 84, 31.3.2016., str. 1.

(3) SL L 178, 28.6.2013., str. 1.

(4) SL L 178, 28.6.2013., str. 109.

(5) SL C 35, 31.1.2018., str. 139.

(6) Studija o dobrobiti pasa i mačaka koje se koristi u komercijalne aktivnosti (2015.), koju je financirala Komisija na temelju Posebnog ugovora SANCO 2013/12364.

https://ec.europa.eu/food/sites/food/files/animals/docs/aw_eu-strategy_study_dogs-cats-commercial-practices_en.pdf

(7) Europska komisija (2019.). Analiza koordiniranog plana kontrole EU-a u pogledu internetske prodaje pasa i mačaka.

https://ec.europa.eu/food/animals/welfare/other_aspects/online_dog-cat_en

(8) Izvješće organizacije FOUR PAWS iz 2013. „Trgovina štenadi u Europi”.

http://www.carodog.eu/wp-content/uploads/2014/10/REPORT_EUROPEAN_PUPPY_TRADE2.pdf

(9) Studija o dobrobiti pasa i mačaka koje se koristi u komercijalne aktivnosti (2015.), koju je financirala Komisija na temelju Posebnog ugovora SANCO 2013/12364, str. 55. i 56.

https://ec.europa.eu/food/sites/food/files/animals/docs/aw_eu-strategy_study_dogs-cats-commercial-practices_en.pdf;

EU Dog & Cat Alliance (2016). Kratko izvješće o preispitivanju zakonodavstva o kretanju kućnih ljubimaca u okviru Zakona o zdravlju životinja.

https://s3-eu-west-1.amazonaws.com/assets.dogandcatwelfare.eu/live/media/publicationtemp/EU_Dog_Cat__briefing_AHL_pet_movement_review.pdf

(10) EU Dog & Cat Alliance + Blue Cross (2017). Internetska prodaja kućnih ljubimaca u EU-u: koja je cijena?

https://s3-eu-west-1.amazonaws.com/assets.dogandcatwelfare.eu/live/media/publicationtemp/12195_-_EU_Pet_report_spreads.pdf

(11) Izvješće Flash Eurobarometar 469/2018 o nezakonitom sadržaju na internetu. http://ec.europa.eu/commfrontoffice/publicopinion/index.cfm/ResultDoc/download/DocumentKy/83669

(12) Michael J. Day et al (2012). Surveillance of Zoonotic Infectious Disease Transmitted by Small Companion Animals (Nadzor nad zoonotskom zaraznom bolesti koju prenose mali kućni ljubimci).

https://wwwnc.cdc.gov/eid/article/18/12/12-0664_article

(13) Koordinirani plan kontrole EU-a u pogledu internetske prodaje pasa i mačaka. https://ec.europa.eu/food/sites/food/files/animals/docs/reg-com_ahw_20190612_asf_aw-control-coord-plan-sale-dog-cats_eur.pdf

(14) Izvješće organizacije FOUR PAWS iz 2016. „Identifikacija, cijepljenje i kretanja pasa i mačaka u EU-u: Kako poboljšati sustave Pet Passport i TRACES?”

http://www.lawyersforanimalprotection.eu/wp-content/uploads/2016/07/INSIDE-1.pdf

(15) Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja (SL L 95, 7.4.2017., str. 1.).

(16) Uredba Vijeća (EZ) br. 338/97 od 9. prosinca 1996. o zaštiti vrsta divlje faune i flore uređenjem trgovine njima (SL L 61, 3.3.1997., str. 1.).